Diari Oficial de la Generalitat Valenciana


Sumari del DOGV 3192, del 26-02-1998 (1998/1115)

ORDRE 5 de febrer de 1998, de la Conselleria de Cultura, Educació i Ciència, per la qual es fa pública la convocatòria de llocs escolars en règim d'internat i externat als centres d'ensenyaments mitjans del complex educatiu de Cheste per al curs 1998-99.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3192

Data del DOGV
:   26-02-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1115


Data del document
:   05-02-1998

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE 5 de febrer de 1998, de la Conselleria de Cultura, Educació i Ciència, per la qual es fa pública la convocatòria de llocs escolars en règim d'internat i externat als centres d'ensenyaments mitjans del complex educatiu de Cheste per al curs 1998-99. [1998/X1115]
  
El Complex Educatiu de Cheste és l'únic conjunt de centres d'Ensenyaments Mitjans dependents de la Conselleria de Cultura, Educació i Ciència de la Generalitat Valenciana que, a més d'estar dotat de residència per a l'alumnat i altres serveis complementaris, fa una àmplia oferta de llocs escolars de Batxillerat i de la majoria de les branques i alguns cicles formatius de Formació Professional. Per aquesta raó, és el centre més adequat per atendre les necessitats d'escolarització i compensar les desigualtats geogràfiques i/o socials de l'alumnat en l'accés al dret a l'educació. En conseqüència, cal considerar que el Complex té una demarcació territorial que comprèn tota la Comunitat Valenciana i que està adreçat a escolaritzar, principalment, aquells alumnes que no disposen d'oferta educativa a la seua localitat.
  
El Decret 186/1994, de 13 de setembre (DOGV núm. 2.354, de 27 de setembre), del Govern Valencià, regula l'admissió de l'alumnat als centres docents no universitaris de la Comunitat Valenciana finançats amb fons públics i preveu, en la disposició addicional setena, que els centres docents que tinguen serveis complementaris de transport i residència es regiran per les seues disposicions específiques. El Decret 261/1994, de 20 de desembre (DOGV núm. 2.415, del 28 de desembre), del Govern Valencià, que modifica l'article 4 del Decret 54/1988, de 25 d'abril, disposa que l'admissió de l'alumnat al Complex Educatiu de Cheste es resoldrà mitjançant convocatòria pública en la qual es donarà prioritat a l'escolarització de l'alumnat amb especials dificultats derivades del seu lloc de residència o de la mancança de serveis regulars de transport públic.
  
Per altra banda, el Complex Educatiu de Cheste haurà d'absorbir les necessitats d'escolarització de l'alumnat d'etapes obligatòries del sistema educatiu provinent de municipis en què, a més de no disposar d'oferta educativa, l'administració no puga garantir la prestació dels serveis de transport i menjador escolar en un centre d'un municipi proper. Una vegada que l'administració educativa determine l'oferta educativa i les rutes de transport per al curs 1998-99, es durà a terme l'escolarització d'ofici en el Complex Educatiu de Cheste de l'alumnat d'Educació Secundària Obligatòria que, en conseqüència, no és objecte de convocatòria en aquesta ordre.
  
Per tant, en compliment del que estableix l'article 66, punt 2 de la Llei Orgànica 1/1990, de 3 d'octubre, d'Ordenació General del Sistema Educatiu, el qual propugna la igualtat d'oportunitats en l'ensenyament postobligatori, es convoquen els llocs escolars vacants als centres d'Ensenyaments Mitjans del Complex Educatiu de Cheste per al curs 1998-99, amb uns criteris d'admissió específics.
  
Per tot això, fent ús de les atribucions que m'han estat conferides per l'article 35 de la Llei de Govern Valencià,
  
ORDENE
  
I. Oferta d'estudis
  
Primer
  
S'ofereixen llocs escolars en règim d'internat i externat als centres d'Ensenyaments Mitjans del Complex Educatiu de Cheste per als estudis següents:
  
- 2n. curs de Formació Professional de Primer Grau en les branques següents:
  
. Automoció Prof. Mecànica de l'Automòbil
  
. Delineació Prof. Delineació
  
. Electricitat i Electrònica Prof. Electricitat
  
. Electricitat i Electrònica Prof. Electrònica
  
. Administrativa i Comercial Prof. Administrativa
  
. Sanitària Prof. Auxiliar de Clínica
  
- 1r i 2n , en el règim general, i 2n i 3r, en el règim d'ensenyaments especialitzats, de Formació Professional de Segon Grau en las branques següents:
  
. Electricitat i Electrònica: especialista en Instal·lacions i Línies Elèctriques.
  
. Electricitat i Electrònica: especialista en Electrònica Industrial.
  
. Automoció: especialista en Mecànica i Electricitat de l'Automòbil.
  
. Delineació: especialista en Edificis i Obres i Delineació Industrial.
  
. Sanitària: especialista en Laboratori.
  
. Administrativa i Comercial: especialista en Informàtica de Gestió.
  
. Administrativa i Comercial: especialitat Administrativa
  
- Cicles formatius de grau mitjà de Formació Professional:
  
. Tècnic en Cuina (condicionat a la seua autorització).
  
- Cicles formatius de grau superior de Formació Professional:
  
. Tècnic Superior en Administració i Finances.
  
. Tècnic Superior en Laboratori de Diagnòstic Clínic.
  
. Tècnic Superior en Equip i Instal·lacions Electrotècniques (condicionat a la seua autorització).
  
- Batxillerat Unificat Polivalent (2n. curs)
  
- Curs d'Orientació Universitària.
  
- Batxillerat (1r. curs):
  
. Modalitat d'Arts (condicionat a la seua autorització).
  
. Modalitat de Tecnologia (condicionat a la seua autorització).
  
. Modalitat de Ciències de la Natura i de la Salut (condicionat a la seua autorització).
  
. Modalitat d'Humanitats i Ciències Socials (condicionat a la seua autorització).
  
El nombre de llocs i la seua distribució per cursos, nivells i graus es correspondrà amb les vacants d'aula i de residència que la direcció del Complex Educatiu preveja que es produiran per al curs 1998-99. D'aquesta previsió s'informarà a la Comissió Avaluadora establerta en la base 10.
  
II. Requisits dels sol·licitants
  
Segon
  
L'alumnat que sol·licite un lloc escolar al Complex Educatiu de Cheste haurà de complir les condicions acadèmiques i els requisits d'edat previstos en la legislació vigent per al curs, nivell o grau per al qual sol·licita plaça, a més a més dels requisits següents:
  
a) Per a obtenir la condició d'alumnes interns:
  
- Residir en una localitat de la Comunitat Valenciana a més de 30 km del Complex Educatiu de Cheste, on no hi haja cap centre finançat amb fons públics que impartesca els estudis que ha de cursar l'alumne.
  
b) Per a obtenir la condició d'alumnes externs:
  
- Residir en una localitat de la Comunitat Valenciana que no dispose de cap centre finançat amb fons públics que impartesca els estudis que ha de cursar l'alumne i que puga desplaçar-se diàriament al Complex Educatiu de Cheste mitjançant les rutes de transport que s'establiran amb aquest motiu.
  
A aquest efecte, es considerarà que el municipi de Cheste no disposa de cap centre de Formació Professional finançat amb fons públics.
  
Tercer
  
Podrà adjudicar-se lloc escolar d'internat o externat al Complex Educatiu de Cheste a aquells alumnes que presenten una problemàtica sociofamiliar excepcional o siguen proposats com a esportistes d'elit per la Conselleria de Benestar Social, encara que no complesquen les circumstàncies assenyalades en el punt 2, tret de les acadèmiques i d'edat. Aquestes situacions hauran d'estar convenientment documentades i seran valorades per la Comissió Avaluadora esmentada en el punt 10 d'aquesta ordre.
  
S'adjudicarà un lloc escolar amb caràcter preferent, i sense que s'apliquen els criteris de baremació establerts en l'annex d'aquesta ordre, als alumnes sol·licitants que residesquen en una localitat que no dispose d'oferta educativa, de cap dels estudis convocats, en un altra localitat que es trobe a una distància inferior o igual a 40 km.
  
Quart
  
No podran participar en aquesta convocatòria:
  
- Els alumnes que ja estiguen matriculats als centres d'ensenyaments mitjans del Complex Educatiu de Cheste, tret dels qui canvien dels estudis de BUP a Formació Professional sempre que no perden cursos en el procés educatiu i dels qui havent obtingut la titulació de Formació Professional de 1r. grau en una branca determinada vulguen cursar una altra branca diferent de Formació Professional de 2n. grau.
  
- Els alumnes que sol·liciten uns estudis que s'impartesquen en un centre finançat amb fons públics a la seua localitat de residència.
  
- Els alumnes que hagen de repetir un curs escolar o que sol·liciten uns estudis que suposen la pèrdua d'un o més cursos escolars en el procés educatiu.
  
- Els alumnes que hagen cursat o cursen el COU, tret que es pretenga cursar un cicle de grau superior de Formació Professional específica.
  
- Els alumnes que sol·liciten una plaça d'internat i tinguen una edat superior a 22 anys l'endemà de la finalització del termini de presentació de sol·licituds.
  
III. Selecció dels aspirants
  
Cinquè
  
1. Si el nombre de sol·licitants ultrapassa la capacitat d'alumnes del Complex Educatiu de Cheste, es realitzarà una selecció per a l'adjudicació dels llocs vacants. L'adjudicació de lloc escolar estarà condicionada per:
  
- La puntuació socioeconòmica que resulte de l'aplicació dels criteris fixats en l'apartat A del barem que s'hi adjunta com a annex.
  
- L'existència de lloc vacant en l'ensenyament i curs elegit.
  
- En el cas dels alumnes interns, per l'existència de plaça vacant masculina o femenina, segons pertoque, al Centre Residencial.
  
2. El nombre d'alumnes admesos no podrà superar el nombre de places vacants.
  
3. En primer lloc es cobriran els llocs escolars dels alumnes admesos en aplicació de la base 3a. Després, per ordre de puntuació, els llocs escolars amb alumnes que sol·liciten el règim d'internat i per últim, els llocs restants, amb els qui sol·liciten el d'externat.
  
En cas d'empat en la puntuació socioeconòmica, aquest es resoldrà amb la valoració del millor rendiment acadèmic, tal com estableix l'apartat B del barem que figura en l'annex. Si encara persisteix l'empat, aquest es resoldrà en favor de l'alumne que tinga més puntuació en l'apartat 1 dels criteris de valoració socioeconòmica que figuren en l'annex. Si, tot i això, es produeix un empat es resoldrà aplicant el mateix criteri als apartats 2, 3 i 4, successivament. Els empats irresolubles es desfaran amb un sorteig efectuat per la Comissió Avaluadora.
  
4. Els alumnes seleccionats per a llocs escolars als centres del Complex Educatiu de Cheste podran obtenir gratuïtament, en el cas dels alumnes externs, el servei de transport, i gratuïtament o amb reducció del preu, en el cas dels alumnes interns, els serveis de residència i menjador, sempre que la seua renda familiar anual disponible es trobe dins dels mòduls que marque el Decret vigent, del Govern Valencià, de preus públics del Complex Educatiu de Cheste.
  
Per a aquesta convocatòria, es considerarà renda familiar anual disponible la suma de les bases liquidables regulars de la Declaració de la Renda de l'exercici 1996 de tots els membres de la unitat familiar més els ingressos exempts de l'Impost sobre la Renda de les Persones Físiques, dels quals es computarà l'import íntegre.
  
Constitueixen modalitats d'unitat familiar les següents: A) la integrada pels cònjuges no separats legalment i els fills menors de 18 anys, així com els majors d'edat, sempre que en qualsevol dels dos casos hi convisquen, i, en el segon, siguen menors de 26 anys i no perceben cap tipus d'ingrés; B) La formada pel pare i la mare, o un d'ells, i els fills a què es refereix l'apartat A) anterior; C) La formada pels fills senyalats en l'apartat A) anterior quan no hi haja pare ni mare.
  
5. Els alumnes externs seleccionats hauran de traslladar-se cada dia al Complex Educatiu mitjançant el servei de transport que puga establir-se. La permanència diària al Complex conclourà una vegada finalitzades les activitats lectives i les extraescolars de caràcter voluntari.
  
Els alumnes interns seleccionats residiran al Complex Educatiu de Cheste de dilluns a divendres. L'estada conclourà una vegada acabades les activitats escolars lectives del divendres. Els desplaçaments dels caps de setmana aniran a càrrec dels interessats.
  
La utilització del servei de transport, en el cas dels alumnes externs, i el de menjador i residència, en el cas dels alumnes interns, serà obligatòria per a tot l'alumnat participant en la convocatòria, tant el seleccionat com a admès o suplent, com el matriculat en les vacants que puguen produir-se segons el que preveu el paràgraf segon del punt setè.
  
Sisè
  
La plaça obtinguda serà per a tot el cicle d'estudis al qual corresponga el curs sol·licitat. A aquest efecte, s'entendrà que formen un únic cicle:
  
- El Batxillerat Unificat Polivalent amb el Curs d'Orientació Universitària i aquest amb els cicles formatius de grau superior de Formació Professional específica.
  
- La Formació Professional de 1r. grau amb la Formació Professional de 2n. grau.
  
- L'Educació Secundària Obligatòria, la Formació Professional de 1r. grau i el 2n. curs de Batxillerat Unificat Polivalent amb els cicles formatius de grau mitjà de Formació Professional.
  
Setè
  
Una vegada finalitzat el termini de formalització de matrícula per al mes de setembre que establesca la Direcció General de Centres Docents amb caràcter específic per al Complex Educatiu de Cheste, es podran matricular, si hi queden llocs escolars vacants, els alumnes suplents a què al·ludeix l'apartat 2 del punt 11 d'aquesta convocatòria, per ordre de llista, amb els drets que els puguen correspondre en aplicació del que disposa aquesta ordre.
  
Una vegada s'esgote la relació dels suplents, si encara hi ha vacants, s'hi podran incorporar altres alumnes, que tindran dret a lloc escolar però no a les prestacions, sempre que complesquen els requisits acadèmics i d'edat previstos en la legislació vigent.
  
IV. Normes de procediment
  
Vuitè. Sol·licituds
  
1. Les sol·licituds dels aspirants s'hauran de formalitzar en els models que, a aquest efecte, els seran facilitats a les direccions territorials de Cultura i Educació existents a cada província i també al Complex Educatiu de Cheste.
  
2. Les sol·licituds s'hauran de presentar a la secretaria del Complex Educatiu de Cheste, als registres de les direccions territorials de Cultura i Educació i dels serveis centrals de la Conselleria de Cultura, Educació i Ciència o per qualsevol via de les establertes en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini de presentació de sol·licituds serà d'un mes comptador a partir del dia de la publicació d'aquesta convocatòria en el Diari Oficial de la Generalitat Valenciana.
  
D'acord amb la instrucció 6/96, de 10 de setembre de 1996 (correcció d'errades de 25 de setembre de 1996), de la Secretaria General d'aquesta Conselleria els terminis per a efectuar tots els tràmits administratius prevists en aquesta convocatòria que finalitzen en dies inhàbils, dissabtes, els dies 24 i 31 de desembre o qualsevol altre que reglamentàriament es declare com a tal, s'entendran prorrogats fins el primer dia hàbil següent.
  
4. En l'imprès de sol·licitud es podrà fer constar, fins un màxim de dos i per ordre de preferència, els estudis que es vulguen cursar entre els assenyalats en el punt primer de la convocatòria.
  
Novè. Documentació
  
1. La justificació de les situacions o circumstàncies al·legades s'acreditarà acompanyant la sol·licitud de la documentació següent:
  
a) El domicili es justificarà mitjançant una fotocòpia del DNI del pare/mare, tutor o del mateix alumne. Si la localitat del domicili que consta en el DNI no es correspon amb la del domicili real de la família, caldrà adjuntar-hi, a més, el certificat municipal d'empadronament.
  
b) La renda anual disponible de la unitat familiar es justificarà mitjançant fotocòpia de tots els fulls (inclòs el full d'ingrés o devolució) de la declaració o declaracions de la renda dels seus membres corresponents a l'exercici 1996, degudament segellada per l'entitat on va ser presentada. Si els cònjuges no realitzen la declaració conjunta i algun d'ells no està obligat legalment a efectuar la declaració de la renda, s'haurà de presentar, a més, un certificat de la delegació o administració del Ministeri d'Economia i Hisenda en què s'acredite aquest fet.
  
Quan els membres de la unitat familiar no estiguen obligats a presentar la declaració de renda de 1996 o si es tracta d'ingressos exempts d'impostos, els ingressos hauran d'acreditar-se mitjançant les certificacions expedides per l'organisme corresponent (empresa, Institut Nacional d'Ocupació, Delegació d'Hisenda, Institut Nacional de la Seguretat Social...)
  
c) El nombre de membres de la unitat familiar es justificarà mitjançant fotocòpia del llibre de família.
  
d) Els criteris complementaris (discapacitats, família nombrosa, etc.) s'acreditaran mitjançant fotocòpies confrontades de les certificacions o documents amb validesa oficial que s'especifiquen en el punt 4 del barem que figura en l'apartat A de l'annex.
  
2. Si la sol·licitud tinguera cap defecte o algun dels documents justificatius no és presentat, l'administració, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, requerirà l'interessat perquè esmene els defectes o aporte la documentació, en el termini de deu dies comptadors des de l'endemà de la notificació. Si transcorregut aquest termini no ha esmenat els defectes de la sol·licitud o no ha aportat la justificació del domicili, l'interessat serà exclòs de la convocatòria. En la resta dels casos, no se li puntuarà l'apartat corresponent.
  
3. El Negociat d'Alumnat del Complex Educatiu de Cheste comprovarà, a tots aquells interessats que ho demanen, la documentació acreditativa que hauran de presentar, a fi d'assessorar-los sobre la seua idoneïtat i comprovar la correcta formalització del model de sol·licitud.
  
Deu. Comissió Avaluadora
  
1. Les sol·licituds admeses seran valorades d'acord amb el barem establert en l'annex. Aquesta valoració serà efectuada per una comissió constituïda pels membres següents:
  
Presidenta:
  
La cap del Servei de Coordinació de Centres i Programes Educatius de la Direcció General de Centres Docents.
  
Vocals:
  
- La cap del Servei de Títols, Beques i Ajudes a l'Estudi, de la Direcció General de Centres Docents.
  
- El director gerent del Complex Educatiu de Cheste.
  
- L'inspector d'Educació dels centres docents del Complex Educatiu de Cheste.
  
- Els directors dels centres d'ensenyaments mitjans del Complex Educatiu de Cheste.
  
- El director del centre residencial del Complex Educatiu de Cheste.
  
- Un representant dels pares, elegit per aquests entre els qui formen part dels consells escolars dels centres del Complex.
  
- Un representant dels alumnes, elegit per aquests entre els qui formen part dels consells escolars dels centres del Complex.
  
- El cap de la Secció de Beques i Ajudes a l'Estudi de la Direcció General de Centres Docents.
  
- El cap del Negociat d'Alumnat del Complex Educatiu de Cheste, qui actuarà com a secretari.
  
Com a suplents de la presidenta i del secretari, actuaran la cap del Servei de Títols, Beques i Ajudes a l'Estudi i el cap de la Secció de Beques i Ajudes a l'Estudi, respectivament.
  
2. La Comissió valorarà les sol·licituds i la documentació presentades i confeccionarà una llista provisional, ordenada per puntuació socioeconòmica dels seleccionats, suplents i exclosos.
  
V. Adjudicació
  
Onze
  
1. La llista provisional de seleccionats, suplents i exclosos, serà exposada en el termini màxim de 100 dies naturals comptadors a partir de l'endemà de la data d'acabament del període de presentació de sol·licituds.
  
2. L'esmentada llista provisional haurà de contenir:
  
- Una relació d'alumnes seleccionats, per ordre alfabètic, en què s'especifique la puntuació que resulte de l'aplicació del barem contingut en l'annex d'aquesta convocatòria, els estudis per als quals obtenen lloc escolar i si els corresponen les prestacions complementàries.
  
- Una relació d'alumnes suplents, per raó de no haver-hi bastants llocs vacants, per a cada tipus d'estudis, ordenada d'acord amb les puntuacions atorgades i amb indicació de si els corresponen les prestacions complementàries.
  
- Una relació d'alumnes exclosos, per ordre alfabètic, en què s'indique les causes d'exclusió.
  
Aquesta llista provisional serà exposada als taulers d'anuncis de les direccions territorials de Cultura i Educació i al Negociat d'Alumnat del Complex Educatiu de Cheste, per tal que, en el termini de 15 dies naturals comptadors des de l'endemà de l'exposició, els interessats puguen formular les reclamacions que consideren oportunes, adreçades a la directora general de Centres Docents. Les reclamacions es presentaran en els mateixos llocs que assenyala el punt 8.2 d'aquesta convocatòria.
  
3. En el termini d'un mes comptador des de l'acabament del període de presentació de reclamacions, una vegada resoltes aquestes, i després de la proposta prèvia de la Comissió Avaluadora, la directora general de Centres Docents dictarà la resolució definitiva de la convocatòria. Aquesta resolució serà exposada als taulers d'anuncis de les direccions territorials de Cultura i Educació i al Negociat d'Alumnat del Complex Educatiu de Cheste.
  
4. La manca de resolució definitiva de la convocatòria en el termini previst produeix efectes desestimatoris.
  
5. Contra aquesta resolució definitiva, els interessats podran interposar recurs contenciós administratiu, després de comunicar-ho prèviament a la Conselleria de Cultura, Educació i Ciència, davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua exposició pública.
  
VI. Incidències
  
Dotze
  
1. Els alumnes seleccionats que no es matriculen als centres del Complex Educatiu durant els períodes de matrícula establerts per la Direcció Territorial de Cultura i Educació de València, perdran els drets que els atorga aquesta convocatòria i les vacants seran oferides segons els criteris establerts en el punt 7é.
  
També perdran els drets que atorga aquesta convocatòria els esportistes d'elit que tinguen lloc adjudicat i que no hagen estat seleccionats per la Direcció General de l'Esport de la Conselleria de Benestar Social.
  
2. La falsedat de dades o la falsificació de documents que es presenten, demostrada en qualsevol moment, tindrà com a conseqüència la pèrdua total dels drets del sol·licitant, sense perjudici d'altres responsabilitats que li pertoquen, després de l'obertura prèvia del corresponent expedient amb audiència a l'interessat.
  
3. Provocaran la pèrdua de les prestacions concedides:
  
- La pèrdua de la condició d'alumne del Complex Educatiu de Cheste.
  
- La repetició d'un curs acadèmic.
  
- La sanció disciplinària, per faltes greus o molt greus, d'acord amb la normativa vigent sobre drets i deures dels alumnes, després de la iniciació del corresponent expedient amb audiència a l'interessat i una vegada siga executiva la sanció per haver esgotat la via administrativa.
  
4. Els alumnes matriculats als instituts del Complex Educatiu que, per raons de malaltia, estudis a l'estranger, servei militar o prestació social substitutòria, no puguen continuar els estudis durant el curs 1998-99, podran sol·licitar la suspensió del dret al lloc escolar i a les prestacions, si en tingueren, per a aqueix curs escolar, sempre que ho justifiquen documentalment.
  
DISPOSICIONS ADDICIONALS
  
Primera
  
Les prestacions complementàries previstes en aquesta ordre podran ser compatibles amb l'ajuda compensatòria i l'ajuda per a despeses de material escolar de la convocatòria general de beques i ajudes a l'estudi per al curs 1998-99.
  
Segona
  
La participació en aquesta convocatòria de llocs escolars és compatible amb la sol·licitud de lloc escolar que els interessats pogueren fer a altres centres d'Ensenyaments Mitjans, tot seguint el procediment establert en la Resolució que anualment dicta la Conselleria de Cultura, Educació i Ciència sobre calendari i admissió de l'alumnat a centres docents no universitaris finançats amb fons públics.
  
DISPOSICIONS FINALS
  
Primera
  
Es delega en la directora general de Centres Docents la facultat de desplegar el que disposa aquesta ordre i de dictar la resolució d'adjudicació dels llocs escolars i aquelles altres que calguen per a l'execució d'aquesta convocatòria.
  
Segona
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, s'hi podrà interposar, després de comunicar-ho a la Conselleria de Cultura, Educació i Ciència, un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua publicació, segons el que estableix l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 57 i 58 de la Llei de la Jurisdicció Contenciosa Administrativa. Tot això, sense perjudici que se n'hi puga interposar qualsevol altre recurs que s'estime procedent.
  
València, 5 de febrer de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
Annex
  
A. Criteris de valoració socioeconòmica
  
1. Dificultats d'escolarització per raó de la distància entre la localitat de residència de l'alumnat i la d'ubicació del centre escolar més pròxim on pot cursar els estudis de Batxillerat, BUP, FP o COU segons pertoque. Aquestes distàncies seran valorades per la Inspecció Educativa, d'acord amb la taula següent:
  
Més de 50 km .......................................... 10 punts
  
Més de 40 fins 50 km .............................. 9 punts
  
Més de 35 fins 40 km .............................. 8 punts
  
Més de 30 fins 35 km .............................. 7 punts
  
Més de 25 fins 30 km .............................. 6 punts
  
Més de 20 fins 25 km .............................. 5 punts
  
Més de 15 fins 20 km .............................. 4 punts
  
Més de 10 fins 15 km .............................. 3 punts
  
Més de 5 fins 10 km ................................ 2 punts
  
Més d'1 fins 5 km..................................... 1 punt
  
2. Renda anual de la unitat familiar per membre computable.
  
Fins 300.000 PTA .............................................. 5 punts
  
De 300.001 a 420.000 PTA ............................... 4 punts
  
De 420.001 a 540.000 PTA ................................ 3 punts
  
De 540.001 a 660.000 PTA ................................ 2 punts
  
Més de 660.000 PTA ........................................... 1 punt
  
3. Germans matriculats al Complex Educatiu de Cheste
  
a) Primer germà matriculat al Complex ......................... 2 punts
  
b) Segon germà matriculat al Complex .......................... 1 punt
  
c) Per cada germà, a partir del segon,
  
matriculat al Complex. .............................................. 0'50 punts
  
B. Criteris de valoració del rendiment acadèmic
  
El rendiment acadèmic es valorarà numèricament traient la nota mitjana de les assignatures corresponents al curs anterior. Quan es tracte de cursos sotmesos al sistema d'avaluació contínua, se'n procedirà prèviament, a efectes del còmput de la nota mitjana, a la transformació numèrica d'acord amb la taula d'equivalències següents:
  
Molt deficient, no presentat o anul·lació
  
de convocatòria .... 2 punts
  
Insuficient o suspens .... 4 punts
  
Suficient o aprovat .... 5 punts
  
Bé .... 6 punts
  
Notable .... 8 punts
  
Excel·lent .... 10 punts